**คู่มือนักเรียนและผู้ปกครอง**

โรงเรียนบ้านศาลาหนองขอน

อำเภอแก้งสนามนาง จังหวัดนครราชสีมา

สำนักงานเขตพื้นที่การศึกษาประถมศึกษานครราชสีมา เขต 6

สำนักงานคณะกรรมการการศึกษาขั้นพื้นฐาน กระทรวงศึกษาธิการ

**คู่มือนักเรียนและผู้ปกครอง**

**โรงเรียนบ้านศาลาหนองขอน**

**ปรัชญา** “ธมฺมจารี สุขํ เสติ” ผู้ประพฤติธรรมย่อมอยู่เป็นสุข

**วิสัยทัศน์**  “ ภายในปี ๒๕๕๘ โรงเรียนบ้านศาลาหนองขอน นักเรียนโรงเรียน มีคุณภาพตามเกณฑ์มาตรฐานการศึกษา มีความรู้ คู่คุณธรรม นำครูสู่มาตรฐานวิชาชีพ การบริหารจัดการแบบมีส่วนร่วมและอยู่รวมกันอย่าง มีความสุขโดยยึดหลักปรัชญาเศรษฐกิจพอเพียง”

**คำขวัญ** เรียนดี กิจกรรมเด่น เน้นคุณธรรม นำชุมชน

1. **หลักสูตรและการสอน**

หลักสูตรแกนกลางการศึกษาขั้นพื้นฐานมีหลักการที่สำคัญดังนี้

 1. เป็นหลักสูตรการศึกษา เพื่อความเป็นเอกภาพของชาติ มีจุดหมายและมาตรฐานการเรียนรู้เป็นเป้าหมายสำหรับพัฒนาเด็กและเยาวชนให้มีความรู้ ทักษะ เจตคติ และคุณธรรมบนพื้นฐานของความเป็นไทยควบคู่กับความเป็นสากล

 2. เป็นหลักสูตรการศึกษาเพื่อปวงชน ที่ประชาชนทุกคนมีโอกาสได้รับการศึกษาอย่างเสมอภาคและมีคุณภาพ

 3.เป็นหลักสูตรการศึกษาที่สนองต่อการกระจายอำนาจ ให้สังคมมีส่วนร่วมในการจัดการศึกษาให้สอดคล้องกับสภาพและความต้องการของท้องถิ่น

 4. เป็นหลักสูตรการศึกษาที่มีโครงสร้างยืดหยุ่นทั้งด้านสาระการเรียนรู้ เวลาและการจัดการเรียนรู้

 5. เป็นหลักสูตรการศึกษาที่เน้นผู้เรียนเป็นสำคัญ

 6. เป็นหลักสูตรการศึกษาสำหรับการศึกษาในระบบ นอกระบบ และตามอัธยาศัย ครอบคลุมทุกกลุ่มเป้าหมาย สามารถเทียบโอนผลการเรียนรู้ และประสบการณ์

**2. สมรรถนะสำคัญของผู้เรียน**

 หลักสูตรโรงเรียน บ้านศาลาหนองขอน พุทธศักราช 2553 ตามแนวทางหลักสูตรแกนกลางการศึกษาขั้นพื้นฐาน พุทธศักราช 2551 มุ่งพัฒนาให้ผู้เรียนเกิดสมรรถนะสำคัญ 5 ประการ ดังนี้

1. ความสามารถในการสื่อสาร เป้นความสามารถในการรับและส่งสาร มีวัฒนธรรมในการใช้ภาษาถ่ายทอดความคิด ความรู้ความเข้าใจ ความรู้สึก และทัศนะของตนเองเพื่อแลกเปลี่ยนข้อมูลข่าวสารและประสบการณ์อันจะเป็นประโยชน์ต่อการพัฒนาตนเองและสังคม รวมทั้งการเจรจาต่อรองเพื่อขจัดและลดปัญหาความขัดแย้งต่างๆ การเลือกรับหรือไม่รับข้อมูลข่าวสารด้วยหลักเหตุผลและความถูกต้อง ตลอดจนการเลือกใช้วิธีการสื่อสาร ที่มีประสิทธิภาพโดยคำนึงถึงผลกระทบที่มีต่อตนเองและสังคม

 2. ความสามารถในการคิด เป็นความสามารถในการคิดวิเคราะห์ การคิดสังเคราะห์ การคิดอย่างสร้างสรรค์ การคิดอย่างมีวิจารณญาณ และการคิดเป็นระบบ เพื่อนำไปสู่การสร้างองค์ความรู้หรือสารสนเทศเพื่อการตัดสินใจเกี่ยวกับตนเองและสังคมได้อย่างเหมาะสม

3. ความสามารถในการแก้ปัญหา เป็นความสามารถในการแก้ปัญหาและอุปสรรคต่างๆที่เผชิญได้อย่างถูกต้องเหมาะสมบนพื้นฐานของหลักเหตุผล คุณธรรมและข้อมูลสารสนเทศ เข้าใจความสัมพันธ์และการเปลี่ยนแปลงของเหตุการณ์ต่างๆในสังคม แสวงหาความรู้ ประยุกต์ความรู้มาใช้ในการป้องกันและแก้ไขปัญหา และมีการตัดสินใจที่มีประสิทธิภาพโดยคำนึงถึงผลกระทบที่เกิดขึ้นต่อตนเอง สังคมและสิ่งแวดล้อม

4. ความสามารถในการใช้ทักษะชีวิต เป็นความสามารถในการนำกระบวนการต่างๆไปใช้ในการดำเนินชีวิตประจำวัน การเรียนรู้ด้วยตนเอง การเรียนรู้อย่างต่อเนื่อง การทำงาน และการอยู่ร่วมกันในสังคม ด้วยการเสริมสร้างความสัมพันธ์อันดีระหว่างบุคคล การจัดการปัญหาและความขัดแย้งต่างๆอย่างเหมาะสม การปรับตัวให้ทันกับการเปลี่ยนแปลงของสังคมและสภาพแวดล้อม และการรู้จักหลีกเลี่ยงพฤติกรรมไม่พึงประสงค์ที่ส่งผลกระทบต่อตนเองและผู้อื่น

 5. ความสามารถในการใช้เทคโนโลยี เป็นความสามารถในการเลือกและใช้เทคโนโลยีด้านต่างๆ และมีทักษะกระบวนการทางเทคโนโลยี เพื่อการพัฒนาตนเองและสังคม ในด้านการเรียนรู้ การสื่อสาร การทำงาน การแก้ปัญหาอย่างสร้างสรรค์ ถูกต้อง เหมาะสมและมีคุณธรรม

**3. คุณลักษณะอันพึงประสงค์**

 หลักสูตรโรงเรียนบ้านศาลาหนองขอน พุทธศักราช 2553 ตามแนวทางหลักสูตรแกนกลางการศึกษาขั้นพื้นฐาน พุทธศักราช 2551 มุ่งพัฒนาผู้เรียนให้มีคุณลักษณะอันพึงประสงค์ เพื่อให้สามารถอยู่ร่วมกับผู้อื่นในสังคมได้อย่างมีความสุข ในฐานะเป็นพลเมืองไทยและพลโลก ดังนี้

1. รักชาติ ศาสน์ กษัตริย์

1. ซื่อสัตย์สุจริต
2. มีวินัย
3. ใฝ่เรียนรู้
4. อยู่อย่างพอเพียง
5. มุ่งมั่นในการทำงาน
6. รักความเป็นไทย
7. มีจิตสาธารณะ

**การแต่งกาย**

1. วันจันทร์ ใส่ชุดนักเรียน
2. วันอังคาร ใส่เสื้อสีขาว
3. วันพุธ ใส่ชุดพละ
4. วันพฤหัสบดี ใส่ชุดลูกเสือ-เนตรนารี
5. วันศุกร์ ใส่ชุดผ้าไทย

**ทรงผม**

 ชาย เกรียนทรงนักเรียน หรือรองทรงสูงพองาม

หญิง สั้นพอดีติ่งหู

**การเปิดปิดภาคเรียน ปีการศึกษา 2558**

ภาคเรียนที่ 1 เปิดเรียนวันที่ 16 พ.ค. 2558

ปิดภาคเรียนวันที่ 11 ต.ค. 2558

ภาคเรียนที่ 2 เปิดเรียนวันที่ 1 พ.ย. 2558

ปิดภาคเรียนวันที่ 1 เม.ย. 2559

**ตารางกิจกรรมประจำวัน**

07.00 - 8.00 น. นักเรียนลงพื้นที่เขตรับผิดชอบ

08.00 - 8.30 น. กิจกรรมยามเช้าเข้าแถวเคารพธงชาติ สวดมนต์

08.30 – 11.50 น. เรียนคาบที่ 1-4

11.50 – 12.40 น. พักรับประทานอาหารกลางวัน

13.00 – 15.30 น. เรียนคาบที่ 5-7

15.30 น. เข้าแถวเคารพธงชาติ สวดมนต์ เดินทางกลับบ้าน

**4. ระเบียบปฏิบัติทั่วไป**

**๑.** นักเรียนต้องเชื่อฟังและปฏิบัติตามคำตักเตือนของครูทุกท่านในโรงเรียน

**๒.** นักเรียนต้องรักษาความสามัคคีในหมู่คณะ รุ่นน้องนับถือรุ่นพี่ และรุ่นพี่ประพฤติตนให้เป็นตัวอย่างที่ดีแก่รุ่นน้อง

**๓.** นักเรียนต้องประหยัดการใช้น้ำ ไฟฟ้า และวัสดุสิ้นเปลืองของโรงเรียน

**๔.** นักเรียนต้องช่วยกันรักษาสมบัติของโรงเรียนให้อยู่ในสภาพที่ดี ไม่ขีดเขียนหรือทำลายโต๊ะ เก้าอี้ ฝาผนัง หรืออื่นๆ

**๕.** นักเรียนต้องรู้จักคารวะบุคคล และต้องทำความเคารพเมื่อพบครูทุกท่านทั้งใน และนอกโรงเรียน รู้จักกล่าวคำสวัสดี ขอโทษ และขอบคุณในโอกาสต่างๆ อันควร

**๖.** นักเรียนต้องมีความสงบ สำรวมเมื่ออยู่ในโรงเรียน และรักษาระเบียบวินัยขณะมีกิจกรรม

**๗.** นักเรียนต้องไม่สวมใส่เครื่องประดับใดๆ ทั้งสิ้น ยกเว้นนาฬิกาข้อมือที่ไม่ใช่เครื่องประดับ นักเรียนที่มีปัญหาด้านสายตาให้สวมแว่นสายตา แบบและสีที่สุภาพเท่านั้น สร้อยคอสำหรับแขวนพระให้ใช้สร้อยสแตนเลส หรือเชือกสีดำ ขนาดไม่เกิน ๒ มิลลิเมตร พระที่แขวนต้องมีขนาดไม่เกิน ๑.๕ นิ้ว

**๘.** ไม่นำสินค้าและบริการทุกประเภท มาขายในโรงเรียน

**๙.** การเข้าพบครูทุกครั้งให้คุกเข่า ใช้วาจาสุภาพเมื่อไต่ถาม

**๑๐.** ไม่นำหนังสือ เอกสาร และแผ่นประกาศมาแจก หรือนำมาติดในโรงเรียนเว้นแต่ที่ครูให้ใช้เป็นความรู้ที่ควรเผยแพร่ได้

**๑๑.** ไม่นำบุคคลภายนอกเข้ามาในบริเวณโรงเรียน เว้นแต่ได้รับอนุญาตจากโรงเรียน

**๑๒.** ไม่จัดกิจกรรมนำเที่ยวหรือชักชวนนักเรียน และผู้อื่นไปตามสถานที่ต่างๆ

**๑๓.** สุภาพอ่อนโยนต่อบุคคลทั่วไป ไม่กล่าวคำหยาบ หรือคำส่อเสียด

 **๑๔.** นักเรียนจะต้องช่วยกันรักษาความสะอาดภายในห้องเรียน บริเวณโรงเรียนและห้องน้ำ

**๑๕.** นักเรียนต้องรักษาความเป็นระเบียบ ในการเดินแถวเข้าห้องเรียน ซื้ออาหารและขึ้นรถโรงเรียน

**๑๖.** นักเรียนต้องตรงต่อเวลาเรียน ในการเข้าเรียนแต่ละคาบ

**๑๗.** นักเรียนต้องตั้งใจฟัง คิด จด บันทึก ซักถามถ้าไม่เข้าใจหรือสงสัย

**๑๘.** นักเรียนต้องไม่ทำความรบกวนเพื่อนในห้อง และเพื่อนห้องข้างเคียง

**๑๙.** นักเรียนต้องไม่นำอาหารหรือของขบเคี้ยว เข้ามารับประทานในห้องเรียน

**๒๐.** นักเรียนต้องไม่วิ่งเล่นบนอาคารเรียน หรือในห้องเรียน

**๒๑.** นักเรียนต้องไม่บ้วนน้ำลาย ทิ้งเศษกระดาษ หรือของสกปรกบนพื้น หรือกันสาด และไม่สวมรองเท้าขึ้นอาคาร

**๒๒.** การนั่งในสถานที่ต่างๆ ต้องสุภาพเรียบร้อย และรักษาความสะอาด

**๒๓.** การซื้ออาหาร เครื่องดื่ม และเครื่องเขียนต่างๆ ใช้บัตรเงินสดเท่านั้น

**๒๔.** นักเรียนต้องไม่สัก หรือเจาะส่วนต่างๆ ของร่างกาย ยกเว้นเฉพาะนักเรียนหญิงอนุญาตให้เจาะหู ใส่ก้านต่างหูบริเวณติ่งหูด้านล่างข้างละ ๑ รู เท่านั้น โดยต่างหูจะต้องเป็นตุ้ม หรือห่วงขนาดเล็ก ไม่มีลวดลาย

**๒๕.** นักเรียนที่กลับบ้านเอง หลังเลิกเรียนไม่อนุญาตให้ไปเที่ยวเตร่ในสถานที่ต่างๆ กรณีที่มีกิจธุระอื่นใด จะต้องให้ผู้ปกครองเป็นผู้พาไปประพฤติการใดๆ ที่นำความเสื่อมเสียมาสู่โรงเรียน

**5. การลาป่วย ลากิจ หรือขาดเรียน**

ในกรณีที่ลาป่วย ลากิจ นักเรียนจะต้องส่งใบลา โดยผู้ปกครองจะต้องลงนามรับรองว่าป่วย หรือมีกิจธุระจริง ให้ยื่นใบลานี้ต่อครูประจำชั้น ถ้าไม่ส่งใบลาหรือใบลาไม่มีผู้ปกครองลงนามถือว่าขาดเรียน ในกรณีลากิจ การแจ้งล่วงหน้าจะเป็นประโยชน์ต่อทางโรงเรียนและตัวนักเรียนเอง การลาทั้งสองกรณีผู้ปกครองจะมาลาด้วยตนเองก็ได้ ถ้านักเรียนขาดเรียนบ่อยครั้ง โดยไม่มีเหตุผลอันควร ย่อมเป็นผลเสียแก่นักเรียน กรณีที่นักเรียนมีเวลาเรียนไม่ถึงร้อยละ ๘๐ จะไม่มีสิทธิ์สอบ หรือทางโรงเรียนอาจพิจารณาให้ออก หรือคัดชื่อออกก่อนสอบ

**การออกนอกบริเวณโรงเรียน**

**๑.** ผู้ปกครองที่มารับนักเรียนก่อนเลิกเรียน จะต้องติดต่อที่ห้องธุรการเท่านั้นเพื่อประสานงานให้ครูประจำชั้นนำนักเรียนมาส่ง ไม่อนุญาตให้ไปรับที่ห้องเรียนโดยเด็ดขาด

**๒.** กรณีที่นักเรียนกลับบ้านเอง และผู้ปกครองมีความประสงค์ที่จะให้นักเรียนกลับก่อนเวลาโรงเรียนเลิกโดยผู้ปกครองไม่ได้มารับเอง จะต้องทำจดหมายลงลายมือชื่อเพื่อขออนุญาต มิฉะนั้นทางโรงเรียนจะไม่อนุญาตให้กลับจนกว่าจะเลิกเรียน

**๓.** ผู้ปกครองจะต้องมารับนักเรียนไม่เกินเวลา ๑๖.๓๐ น. เนื่องจากครูเวร ปฏิบัติหน้าที่ถึงเวลา ๑๖.๓๐ น. เท่านั้น

**6. การมาโรงเรียนในวันหยุด**

**๑.** ทางโรงเรียนไม่อนุญาตให้นักเรียนมาโรงเรียนในวันหยุด ยกเว้นกรณีที่โรงเรียนให้มาทำกิจกรรม โดยจะมีจดหมายแจ้งให้ทางผู้ปกครองทราบล่วงหน้า

**๒.** ถ้าทางโรงเรียนจะนำนักเรียนออกจากโรงเรียน หรือนอกสถานที่ จะต้องมีจดหมายขออนุญาตผู้ปกครองทุกครั้ง

**7.  การลงโทษนักเรียน**

**๑.** ผู้ปกครองต้องยินยอมให้ทางโรงเรียนลงโทษนักเรียนที่กระทำความผิดระเบียบ ได้ตามสมควรแก่กรณี

 **การลงโทษทำตามลำดับขั้นตอน ดังนี้**

        ๑.๑ ว่ากล่าวตักเตือน

        ๑.๒ ทำทัณฑ์บน

        ๑.๓ ตัดคะแนนความประพฤติ

        ๑.๔ ทำกิจกรรมเพื่อให้ปรับเปลี่ยนพฤติกรรม

**๒.** ผู้ปกครองจำเป็นต้องมาพบครู - อาจารย์ของโรงเรียนทุกครั้งที่ทางโรงเรียนเรียนเชิญ หากผู้ปกครองเพิกเฉยทางโรงเรียนจะดำเนินการโดยความเห็นชอบของทางโรงเรียนเอง

**๓.** ขอให้ผู้ปกครองอ่านหนังสือที่ทางโรงเรียนแจ้งเรื่องต่างๆ ให้ทราบ พร้อมกับเซ็นชื่อรับทราบในหนังสือนั้นด้วยทุกครั้ง

1. **ระเบียบว่าด้วยการลงโทษนักเรียน**

          เพื่อให้เป็นไปตามระเบียบของกระทรวงศึกษาธิการ “ว่าด้วยการลงโทษนักเรียน” โรงเรียนบ้านศาลาหนองขอน ได้กำหนดระเบียบการลงโทษ เพื่อถือปฏิบัติภายในโรงเรียน ดังนี้

**๑.** ระเบียบนี้เรียกว่า “ระเบียบโรงเรียนบ้านศาลาหนองขอน ว่าด้วยการลงโทษนักเรียน”

**๒.** “การลงโทษ” หมายถึง การกำหนดวิธีการปรับปรุงพฤติกรรมของนักเรียนในกรณีที่นักเรียนปฏิบัติตนผิดระเบียบข้อบังคับสำหรับนักเรียน หรือประพฤติตนไม่เหมาะสมตามที่คณะกรรมการที่เกี่ยวข้องมีความเห็น

**๓.** การลงโทษนักเรียน ให้อยู่ในดุลพินิจของผู้อำนวยการสถานศึกษา หรือครูที่ได้รับมอบหมายจากผู้อำนวยการสถานศึกษา โดยให้ดำเนินการเพื่อจุดมุ่งหมายให้นักเรียนสำนึกในความผิดที่ได้กระทำ และพัฒนาตนเองให้ถูกต้องเหมาะสมและต้องกระทำภายใต้บทบัญญัติของพระราชบัญญัติคุ้มครองเด็ก พ.ศ. ๒๕๔๖โดยให้ดำเนินการ ดังนี้

               ๓.๑ การว่ากล่าวตักเตือน ใช้สำหรับนักเรียนที่ได้กระทำความผิดขั้นที่ไม่ร้ายแรง หรือความผิดขั้นต้น และเป็นการกระทำความผิดครั้งแรก หรืออยู่ในกรณีที่เห็นว่าเหมาะสมและจะได้ผลดี

              ๓.๒ การทำทัณฑ์บน ใช้สำหรับนักเรียนที่ปฏิบัติผิดระเบียบขั้นปานกลางเป็นครั้งแรก หรือได้รับการดำเนินการว่ากล่าวตักเตือนตามข้อ ๓.๑ มามากกว่า๑ ครั้งแล้ว หรือกรณีความผิดอื่นที่คณะกรรมการมีความเห็นว่าควรให้มีการทำทัณฑ์บน

               ๓.๓ การตัดคะแนนความประพฤติ ใช้สำหรับนักเรียนที่ปฏิบัติผิดระเบียบขั้นร้ายแรง หรือทำทัณฑ์บนมา ๑ ครั้ง หรือได้รับโทษตามระเบียบการลงโทษ โดยมีระดับคะแนนที่จะถูกตัดตามข้อกำหนดที่คณะกรรมการกำหนดไว้

               ๓.๔ การให้ทำกิจกรรมเพื่อให้ปรับเปลี่ยนพฤติกรรม ใช้สำหรับนักเรียนที่ถูกตัดคะแนนความประพฤติเกินกว่า ๖๐ คะแนน หรือกระทำผิดอย่างใดอย่างหนึ่งตามความผิดขั้นร้ายแรง ตามที่คณะกรรมการพิจารณาให้ทำกิจกรรมเพื่อปรับเปลี่ยนพฤติกรรม โดยได้รับความเห็นชอบจากหัวหน้าสถานศึกษา ซึ่งผู้ปกครองจะต้องเป็นผู้ออกค่าใช้จ่ายทั้งหมดในการทำกิจกรรมดังกล่าวของนักเรียน

**ระดับความผิดด้านความประพฤติของนักเรียน**

               แบ่งออกเป็น ๓ ระดับ ดังนี้

**๑.** ความผิดขั้นต้น

**๒.** ความผิดขั้นกลาง

**๓.** ความผิดขั้นร้ายแรง

1. **การลงโทษ**

**ข้อ ๑. ความผิดขั้นต้น (ตัดคะแนนความประพฤติครั้งละ ๕ คะแนน)**

                     ๑.๑ มาถึงโรงเรียนสายโดยไม่มีสาเหตุอันควร

                     ๑.๒ ก่อความรำคาญในห้องเรียน

                     ๑.๓ คุยหรือส่งเสียงดังในห้องเรียน

                     ๑.๔ ทำความสกปรก หรือไม่รักษาความสะอาดบริเวณโรงเรียน และในห้องเรียน

                     ๑.๕ กล่าววาจาหยาบคาย

                     ๑.๖ รับประทานอาหาร หรือเครื่องดื่มในห้องเรียนหรือบริเวณที่โรงเรียนห้ามไว้

                     ๑.๗ เคี้ยว หรือทิ้งหมากฝรั่ง

                     ๑.๘ ไม่เข้าเรียนตามตารางเรียน

                     ๑.๙ เล่นในที่ที่ทางโรงเรียนห้ามไว้

                     ๑.๑๐ ไม่ปักอักษรย่อชื่อโรงเรียน ชื่อนามสกุล และชั้นเรียน

                     ๑.๑๑ ไม่แสดงความเคารพครู - อาจารย์

                     ๑.๑๒ แต่งกายไม่เรียบร้อย ไม่ติดกระดุมเสื้อหรือปล่อยชายเสื้อออกนอกกางเกง

                     ๑.๑๓ ใช้กระเป๋าหนังสือที่โรงเรียนไม่อนุญาต

                     ๑.๑๔ ใส่เครื่องประดับ หรือใช้เครื่องมือสื่อสารในเวลาเรียน

                     ๑.๑๕ นำของเล่นมาโรงเรียน

                     ๑.๑๖ หลีกเลี่ยงการเข้าแถว

                     ๑.๑๗ ไม่ให้ความร่วมมือกับหมู่คณะ หรือส่วนรวมในการทำกิจกรรม

 **ข้อ ๒. ความผิดขั้นปานกลาง (ตัดคะแนนความประพฤติครั้งละ ๑๐คะแนน)**

                     ๒.๑ ขาดโรงเรียนโดยไม่แจ้งเหตุผลให้โรงเรียนทราบ   ติดต่อกัน ๓ วัน

                     ๒.๒ ออกนอกบริเวณโรงเรียนโดยไม่ได้รับอนุญาต

                     ๒.๓ แต่งกายผิดระเบียบ

                     ๒.๔ ปีนรั้วเข้า - ออกโรงเรียน

                     ๒.๕ เจตนาไม่นำหนังสือจากโรงเรียนไปให้ผู้ปกครองตามกำหนดหรือเจตนาทำลาย

                     ๒.๖ ปลอมแปลงลายเซ็นในหนังสือของผู้ปกครองที่มีมาถึงโรงเรียน

                     ๒.๗ หลบหนีโรงเรียน หรือหลีกเลี่ยงการเรียน

                     ๒.๘ แสดงกิริยา วาจา หรือการกระทำอย่างหนึ่งอย่างใดที่ไม่เป็นสุภาพชน

                     ๒.๙ เที่ยวเตร่เร่ร่อนอยู่ในที่สาธารณะ หรือทำลายสาธารณสมบัติ หรือทำความสกปรกแก่
สาธารณสถาน

                     ๒.๑๐ มั่วสุม และ/หรือ ก่อความเดือดร้อนรำคาญแก่ผู้อื่น

                     ๒.๑๑ ดู ครอบครอง หรือซ่อนเร้นรูปภาพลามกอนาจารในรูปแบบ สื่อสิ่งพิมพ์ หรือสื่ออิเล็กทรอนิกส์

                     ๒.๑๒ เมื่อพบหรือเดินผ่านครู-อาจารย์ ไม่แสดงความเคารพหรือแสดงอาการแข็งกระด้าง

                     ๒.๑๓ ทะเลาะวิวาทยุยงส่งเสริมให้เกิดการแตกความสามัคคีในหมู่คณะ

                     ๒.๑๔ ทำลายทรัพย์สมบัติของโรงเรียน ขีด-เขียน ข้อความหรือภาพลงบนโต๊ะ ฝาผนัง ตามที่ต่างๆ ทั้งนอกและในโรงเรียน

 **ข้อ ๓. ความผิดขั้นร้ายแรง (ตัดคะแนนความประพฤติครั้งละ ๓๐คะแนน)**

                     ๓.๑ สูบบุหรี่ หรือยาเสพติดทุกชนิด

                     ๓.๒ ดื่มเครื่องดองของเมาทุกชนิด

                     ๓.๓ เล่นการพนันซึ่งต้องห้ามตามกฎหมายการพนัน

                     ๓.๔ ยุยงหรือยั่วยุ ให้เกิดการทะเลาะวิวาทกันของนักเรียนภายในโรงเรียนหรือภายนอกโรงเรียน

                     ๓.๕ พกอาวุธเข้ามาในโรงเรียน เช่น มีด อาวุธ หรืออุปกรณ์อื่นใดที่เจตนาใช้เป็นอาวุธหรือซ่อนเร้นไว้เพื่อประทุษร้าย

                     ๓.๖ ลักขโมย

                     ๓.๗ ก่อการวิวาทระหว่างโรงเรียนต่อโรงเรียน

                     ๓.๘ ประพฤติชั่ว หรือกระทำความผิด ซึ่งนำความเสื่อมเสียมาสู่โรงเรียน

                     ๓.๙ แสดงกิริยาก้าวร้าว ขาดความเคารพครู-อาจารย์

                     ๓.๑๐ กระทำผิดต่อกฎหมายบ้านเมือง

**ข้อ ๔.** ให้มีคณะกรรมการดำเนินการว่าด้วยการลงโทษนักเรียน ประกอบด้วยคณะครู ผู้แทนผู้ปกครอง และผู้ทรงคุณวุฒิ ตามที่ผู้อำนวยการสถานศึกษาเห็นสมควรเป็นผู้กำกับดูแลการใช้ระเบียบนี้

**ข้อ ๕.** ในการลงโทษนักเรียนทุกครั้ง ให้แจ้งผู้ปกครองที่มีชื่ออยู่ในทะเบียนของโรงเรียน และผู้ที่นักเรียนอาศัยอยู่รับทราบทุกครั้ง

***หมายเหตุ*** *๑****.*** *ในกรณีที่นักเรียนไม่ได้มาโรงเรียน นักเรียนต้องขอรับเอกสารใบลาที่ฝ่ายปกครอง และนำไปยื่นต่อครูประจำชั้น*

               *๒. กรณีที่นักเรียนติด 0, ร, มผ หรือ มส นักเรียนอาจต้องซ้ำชั้นตามระเบียบกระทรวงศึกษาธิการ*